Na temelju članka 46. Statuta Grada Duge Rese (Službeni glasnik Grada Duge Rese 2/13, 1/15, 6/17, 10/17 i 2/18) Gradsko vijeće Grada Duge Rese na 12. sjednici održanoj 08.06.2018. godine donijelo je

**O D L U K U**

**o osnivanju Dječjeg gradskog vijeća Grada Duge Rese**

Članak 1.

 Donosi se Odluka o osnivanju Dječjeg gradskog vijeća Grada Duge Rese.

Članak 2.

 Sastav i postupak izbora Dječjeg gradskog vijeća Grada Duge Rese bit će reguliran Statutom Dječjeg gradskog vijeća.

Članak 3.

 Ova Odluka stupa na snagu u roku od 15 dana od dana objave u Službenom glasniku Grada Duge Rese.

PREDSJEDNIK GRADSKOG VIJEĆA

 Ivan Moguš, v.r.

**KLASA: 021-05/18-01/06**

**Duga Resa, 08.06.2018.**

**D J E Č J E G R A D S K O V I J E Ć E G R A D A D U G E R E S E**

**S T A T U T**

**Duga Resa, lipanj 2018.**

**OPĆE ODREDBE**

Članak 1.

Dječje Gradsko vijeća Grada Duge Rese (u daljnjem tekstu Dječje gradsko vijeće) je institucionalni okvir za ostvarivanje prava djece na aktivno sudjelovanje u životu Grada Duge Rese koji im omogućava slobodno izražavanje mišljenja, iznošenje prijedloga i sudjelovanje u procesu donošenja odluka kojima se podiže kvaliteta življenja u gradu, upozorava gradsku vlast na probleme i predlaže rješenja od interesa za djecu.

Članak 2.

Dječje gradsko vijeće čine po jedan predstavnik 4., 5., 6. i 7. razreda osnovnih škola Ivan Goran Kovačić i Vladimir Nazor odnosno Dječje gradsko vijeće broji ukupno osam vijećnika.

**DJELOKRUG RADA**

Članak 3.

1. Promicanje dječjih prava i obveza

2. Sudjelovanje na sjednicama Gradskog vijeća i aktivno sudjelovanje u rješavanju problema koji se odnose na djecu

3. Prenošenje informacija i zastupanje interesa djece Grada Duge Rese

4. Surađivanje s gradskom upravom i institucijama koje se bave zaštitom dječjih prava

5. Rješavanje pitanja:

-školskog okruženja i izvanškolskih aktivnosti

-slobodnog vremena

-sigurnosti i zaštite

-športa

-prevencije ovisnosti

-komunikacije.

**IZBOR VIJEĆNIKA**

Članak 4.

U izborima za Dječje gradsko vijeće imaju pravo sudjelovati sva djeca upisana u 4., 5., 6. i 7. razred osnovnih škola Ivan Goran Kovačić i Vladimir Nazor.

Izbori se odvijaju svake dvije godine i svaki predstavnik može biti odabran samo jedanput.

Izbori se odvijaju između predsjednika razrednih odjeljenja 4., 5., 6. i 7. razreda kako bi se osigurala zastupljenost svih generacija. Lista kandidata objavljuje se na oglasnoj ploči u predvorju školskih zgrada.

Članak 5.

Vijećnici Dječjeg gradskog vijeća biraju se tajnim glasovanjem uz prisustvo jednog razrednika iz svake generacije koji jamči pravilnost izbora. Rezultati glasovanja unose se u zapisnik.

U slučaju istog broja glasova dvoje ili više kandidata izbori se ponavljaju između tih kandidata odmah nakon prebrojavanja glasova.

Rezultati izbora i zapisnik u roku od 72 sata objavljuju se na web stranicama Grada Duge Rese i oglasnim pločama škola.

Materijal za izbore ( informativni letci, upute za provedbu izbora, obrasci za kandidaturu, glasačke listiće i zapisnik o glasovanju ) osigurava Grad Duga Resa.

Sve potrebne uvjete ( prostor, vrijeme ) za provođenje izbora osiguravaju škole.

**DJEČJI GRADONAČELNIK**

Članak 6.

Gradonačelnik Dječjeg gradskog vijeća bira se iz redova vijećnika tajnim glasovanjem. Za funkciju Dječjeg gradonačelnika izabire se vijećnik s najvećim brojem glasova. U slučaju da dva ili više kandidata ostvare jednaki broj glasova, ponavlja se izbor između tih kandidata neposredno nakon proglašenja rezultata prvog glasovanja.

Gradonačelnik se imenuje na mandat od dvije godine i nema mogućnosti ponovnog izbora.

Dječji gradonačelnik predstavlja Dječje gradsko vijeće, saziva i vodi sjednice Dječjeg gradskog vijeća i sudjeluje na manifestacijama Grada Duge Rese.

Ukoliko Dječji gradonačelnik neopravdano ne prisustvuje na dvije uzastopne sjednice Dječjeg gradskog vijeća ili tri uzastopne aktivnosti, svaki vijećnik Dječjeg gradskog vijeća može predložiti da se raspravi o odgovornosti Dječjeg gradonačelnika i pokrenuti pitanje njegova razriješenja.

Dječje gradsko vijeće većinom glasova prisutnih vijećnika donosi odluku o razriješenju Dječjeg gradonačelnika i utvrđuje da će ga na toj funkciji zamijeniti kandidat koji je na izborima za Dječjeg gradonačelnika dobio drugi najveći broj glasova.

U radu Dječjem gradonačelniku pomaže pročelnik Gradske službe Grada Duge Rese u svojstvu tajnika Dječjeg gradskog vijeća.

**TAJNIK**

Članak 7.

Posao tajnika obavlja član Dječjeg gradksog vijeća izabran javnim glasovanjem na konstituirajućoj sjednici uz stručnu pomoć Gradske službe Grada Duge Rese.

Tajnik ima zadatak:

-sazivati sjednice Dječjeg gradskog vijeća

-vršiti prozivku vijećnika

-u dogovoru s Dječjim gradonačelnikom predlagati dnevni red i sazivati sjednice

-osiguravati rad Dječjeg gradskog vijeća sukladno Statutu

-voditi zapisnik.

**NAČIN RADA**

Članak 8.

Dječje gradsko vijeće održava sjednice najmanje jednom u tri mjeseca. Sjednice saziva tajnik pisanim putem petnaest dana prije održavanja sjednice. Sjednica se može održati ako je prisutna većina vijećnika.

O radu sjednice se vodi zapisnik koji se u roku od osam dana dostavlja Gradonačelniku Grada Duge Rese.

Da bi odluke i zaključci sa sjednica Dječjeg gradskog vijeća bili pravovaljani mora biti prisutno 50% +1 vijećnik u trenutku donošenja odluke. U slučaju da se ne dostigne potreban broj vijećnika, sjednica se mora ponovno sazvati.

O radu Dječjeg gradskog vijeća javnost se obaviještava putem oglasnih ploča u školama i oglasne ploče Grada Duge Rese, web stranice Grada Duge Rese i Službenog glasnika Grada Duge Rese.

Članak 9.

Ovaj Statut stupa na snagu u roku od 15 dana od dana objave u Službenom glasniku Grada Duge Rese.

PREDSJEDNIK GRADSKOG VIJEĆA

 Ivan Moguš

**KLASA: 021-05/18-01/06**

**URBROJ: 2133/03-01/04-18-**